‘Dronk’ polisieman verkrag glo kollega se dogterArgieffoto ŉ Polisiebeampte van Johannesburg is Dinsdagaand in hegtenis geneem nadat hy glo sy kollega se 13-jarige dogter verkrag het terwyl hy “hoogs besope” was. Grace Langa, woordvoerder van die onafhanklike polisie-ondersoekdirektoraat (Opod), het Woensdag aan Maroela Media gesê die beweerde verkragting het omstreeks 17:00 in Vosloorus aan die Oos-Rand plaasgevind. “Die beampte en sy kollega, wie se dogter glo verkrag is, is albei by die Mondeor-polisiestasie gestasioneer,” het Langa gesê. “Die verdagte en sy kollega is bure en die kollega se gesin het hom bygestaan aangesien sy vrou hom glo verlaat het weens gesinsgeweld.” Langa het gesê die kollega se vrou het die verdagte, ŉ 46 jarige adjudant-offisier, se hemp gestryk en hul dogter het die hemp na sy huis geneem toe die voorval glo plaasgevind het. “Hy was hoogs besope en het die tienermeisie glo in die slaapkamer van sy huis ingedwing en verkrag. Die meisie het die verkragting dadelik aangemeld en die beampte is omstreeks 19:00 in hegtenis geneem.” Sy het gesê die beampte was te dronk om ŉ verklaring af te lê en sal na verwagting Woensdag ondervra word wanneer hy nugter is. Sy het gesê die nodige bloedmonsters en DNS-toetse is reeds gedoen. “Verdere ondersoek sal Woensdag gedoen word oor die verdagte se beweerde geskiedenis van gesinsgeweld,” het sy bygevoeg. Die beampte sal na verwagting Donderdag in die hof verskyn op aanklag van verkragting.